Diari Oficial de la Generalitat Valenciana


Sumari del DOGV 5796, del 01-07-2008 (2008/7832)

RESOLUCIÓ conjunta de 20 de maig de 2008, de les conselleries de Sanitat i Justícia i Administracions Públiques, sobre capacitació específica dels metges forense i resta del personal facultatiu que presten els seus serveis als instituts de Medicina Legal de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5796

Data del DOGV
:   01-07-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/7832


Data del document
:   20-05-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Escola Valenciana d'Estudis Per A la Salut
    * legislació
    * funcionari
    * qualificació professional
    * metge
    * medicina forense

RESOLUCIÓ conjunta de 20 de maig de 2008, de les conselleries de Sanitat i Justícia i Administracions Públiques, sobre capacitació específica dels metges forense i resta del personal facultatiu que presten els seus serveis als instituts de Medicina Legal de la Comunitat Valenciana. [2008/7832]  
El marc jurídic que determina la competència per a aprovar la present Resolució ve establit, en primer lloc, per l'Estatut d'Autonomia de la Comunitat Valenciana en vigor, Llei Orgànica 1/2006, de 10 d'abril, en l'article 49.36 que atribueix a la Generalitat Valenciana competència exclusiva sobre «administració de justícia, sense perjuí del que disposa la legislació de desplegament de l'article 149.1.5.a de la Constitució».  
Les funcions i serveis atribuïdes al cos de metges forenses en els termes del seu Reglament Orgànic (RD 296/1996, de 23 de febrer) van ser transferits a la Generalitat Valenciana a l'empara de l'Estatut d'Autonomia i de l'article 471 de la Llei Orgànica del Poder Judicial, en la redacció donada per la Llei Orgànica 19/2003, de 23 de desembre.  
Per decrets 124, 125 i 126/1998, d'1 de setembre (DOGV núm. 3345, de 06.10.1998), es creen els instituts de Medicina Legal d'Alacant, Castelló i València respectivament, els reglaments orgànics dels quals en vigor són aprovats per decrets 60, 61 i 62, de 20 d'abril de 2007 (DOCV núm. 5498) i s'estableix en l'article 15 de cada un d'aquests, que aquests col·laboraran amb les universitats o altres institucions, i actuaran com a centres de formació permanent i capacitació dels metges forenses i altres professionals que ho sol·liciten, a través dels convenis i altres instruments de cooperació que acorde la Generalitat. Els esmentats instituts s'adscriuen a la Direcció General de Justícia i Menor de la Conselleria de Justícia i Administracions Públiques.  
En l'àmbit sanitari, la Llei 3/2003, de 6 de febrer, de la Generalitat Valenciana, d'Ordenació Sanitària de la Comunitat Valenciana, configura l'Escola Valenciana d'Estudis de la Salut (EVES) com un òrgan adscrit a la Conselleria de Sanitat, per al suport cientificotècnic en matèria d'investigació i docència a l'administració de la Generalitat i específicament a la Conselleria de Sanitat.  
A l'empara d'aquest marc jurídic i de cara al principi de col·laboració entre administracions públiques ambdues conselleries, Sanitat i Justícia i Administracions Públiques, van iniciar un camí formatiu destinat a la capacitació específica dels metges forenses destinats a la Comunitat Valenciana, mitjançant una Orde conjunta de 20.09.2001 (DOGV núm. 4101, de 05.10.2001), a través de la realització de cursos de formació teòrica i pràctica organitzats per l'EVES. Aquesta capacitació específica hauria d'assegurar l'adquisició de suficients coneixements i habilitats tècniques en els principals continguts i en relació amb competències professionals de l'expert.  
Finalitzat el termini de vigència de l'esmentada Orde, i d'acord amb els reglaments orgànics d'ambdues conselleries (Decret 181/2004, d'1 d'octubre i Decret 26/2005, de 4 de febrer) mitjançant nova Resolució de 18 d'abril de 2005, es manté la col·laboració formativa i s'amplia el seu àmbit dirigit ara no sols als metges forenses, sinó també a la resta del personal facultatiu que presten serveis als instituts de Medicina Legal de la Comunitat Valenciana, l'esmentada Orde mantenia la seua vigència fins a l'any 2007 inclusivament, i delegava, per a la convocatòria anual de les activitats formatives a desenrotllar en el seu àmbit, el director general de l'Escola Valenciana d'Estudis de Salut i la directora general de Justícia respectivament.   
La present Resolució no és sinó una mostra del mateix esperit i voluntat de col·laboració que es manté en l'àmbit formatiu, dirigit tant a metges forenses com a la resta de facultatius que presten els seus serveis als esmentats instituts de Medicina legal.  
Per tractar-se d'una regulació que afecta la formació i el perfeccionament de metges forenses i la resta del personal facultatiu, s'ha conferit el tràmit d'audiència a les organitzacions sindicals amb representació en el sector.  
L'àmbit normatiu d'aplicació està constituït pel Decret 122/2007, de 27 de juliol, pel qual s'aprova el Reglament Orgànic i Funcional de la Conselleria de Justícia i Administracions Públiques (DOCV núm. 5566, de 30.07.2007), que estableix en l'article 1 que la Conselleria de Justícia i Administracions Públiques és el departament del Consell de la Generalitat a què correspon exercir, entre altres, les competències en matèria de justícia, i el Decret 120/2007, de 27 de juliol, pel qual s'aprova el Reglament Orgànic i Funcional de la Conselleria de Sanitat (DOCV núm. 5566, de 30.07.2007), que inclou en l'article 1 que la Conselleria de Sanitat és el màxim òrgan encarregat de la direcció i execució de la política del Consell de la Generalitat en matèria de sanitat, i exercix les competències en matèria de sanitat i assistència sanitària que legalment té atribuïdes a aquests efectes.  
Per tot això, resolem:  
Primer  
La present resolució té com a objecte instrumentar el procés de capacitació específica dels facultatius i metges forenses adscrits als instituts de Medicina Legal de la Comunitat Valenciana, a través de l'adquisició de coneixements en les àrees temàtiques existents, mitjançant cursos específics impartits per l'Escola Valenciana d'Estudis de la Salut.  
Segon  
Els cursos s'impartiran en dues modalitats :  
a) Cursos teòrics (60 hores com a màxim) a càrrec de l'EVES.  
b) Cursos pràctics (240 hores), que es realitzaran en els distints hospitals i centres de salut de la xarxa pública de la Conselleria de Sanitat i de les diputacions provincials, amb l'autorització de la Conselleria de Sanitat, i els instituts de Medicina Legal.  
Tercer  
Podran sol·licitar l'assistència als cursos de capacitació els facultatius i metges forenses que presten els seus serveis als instituts de Medicina Legal de la Comunitat Valenciana.  
Quart  
La realització dels cursos per part del personal admés i prioritzat pels respectius centres de treball quedarà condicionat al fet que estiguen prestant serveis en les dates que es realitzarà l'esmentat curs.  
Cinqué  
La convocatòria dels cursos serà realitzada conjuntament per l'Escola Valenciana d'Estudis de Salut i la Direcció General de Justícia i Menor, i es determinaran el nombre de places que s'oferirà durant el període 2008/2010, ambdós inclusivament.  
Sisé  
La Direcció General de Justícia i Menor realitzarà la selecció dels sol·licitants.  
Els criteris de selecció es determinaran en la corresponent convocatòria, i es respectaran, en tot cas, els principis d'igualtat, mèrit i capacitat.  
Seté  
Els òrgans competents per a l'expedició dels títols acreditatius de la capacitació en les diferents àrees, seran el sotssecretari de la Conselleria de Sanitat de què depén directament l'Escola Valenciana de la Salut i el director general de Justícia i Menor de la Conselleria de Justícia i Administracions Públiques.  
Vuité  
S'autoritzen el sotssecretari de la Conselleria de Sanitat de què depén directament l'Escola Valenciana de la Salut i el director general de Justícia i Menor, per a dictar les resolucions oportunes per a l'execució d'aquesta resolució, que produirà efectes des de la data de la seua firma.  
València, 20 de maig de 2008.- El conseller de Sanitat: Manuel Cervera Taulet. El conseller de Justícia i Administracions Públiques: Fernando de Rosa Torner.